過嘉興道中接待寺丁丑十二月赴逮揚州遇雪留宿愴然有感
作者：方回
朝代：宋

paragraphs: 疇昔留此寺，亦茲臘雪天。
天寒了不異，俯仰十一年。
是時尚守郡，赴逮趨淮壖。
不知坐何事，自省無尤愆。
家有屋幾間，亦有數頃田。
書生未甚窮，不憂無酒錢。
事白夏至秋，然後得南旋。
即今身自由，幸已不屬官。
客貧一物無，駕此如葉船。
四僕色常饑，況望酣與羶。
家人九霄外，何由致橐饘。
豈不亦念我，逢麴流饞涎。
我非不欲仕，危途畏隮顛。
勢雖已窘迫，心終無憂煎。
新歲六十二，白髪被兩肩。
尚堪屈此膝，跪起貴要前。
訪舊非得已，誰當佐腰纏。
尅日可以歸，小俟春牛鞭。